ദ റെയിൽവേ മെൻ (മിനി സീരീസ്)

ഭോപ്പാൽ ദുരന്തത്തെയും അതിലെ രക്ഷാപ്രവർത്തനങ്ങളെയും ഉപജീവിച്ച് 2023-ൽ പുറത്തിറങ്ങിയ ചലചിത്ര പരമ്പരയാണ് ദ റെയിൽവേ മെൻ: ദ അൺടോൾഡ് സ്റ്റോറി ഓഫ് ഭോപ്പാൽ 1984. രക്ഷാപ്രവർത്തനത്തിൽ റെയിൽവേ ജീവനക്കാർ വഹിച്ച പങ്കിനെ ഈ മിനി സീരീസ് എടുത്തുകാണിക്കുന്നുണ്ട്. ആർ. മാധവൻ, കെ.കെ. മേനോൻ, ദിവ്യേന്ദു ശർമ്മ, ദിവ്യേന്ദു ഭട്ടാചാര്യ, ബാബിൽ ഖാൻ, സണ്ണി ഹിന്ദുജ, ജൂഹി ചൗള തുടങ്ങിയ പ്രധാന അഭിനേതാക്കൾ അണിനിരന്ന ചിത്രത്തിന്റെ നാല് എപ്പിസോഡുകളും 2023 നവംബർ 18-ന് നെറ്റ്ഫ്ലിക്സിലൂടെ പുറത്തിറങ്ങി. ശിവ് റവൈൽ സംവിധാനം നിർവ്വഹിച്ച ചിത്രത്തിന്റെ തിരക്കഥ എഴുതിയിരിക്കുന്നത് ആയുഷ് ഗുപ്തയാണ്.

 കഥ 
ഭോപ്പാലിലെ യൂണിയൻ കാർബൈഡ് ഇന്ത്യ ലിമിറ്റഡിന്റെ പ്ലാന്റിൽ 1984-ൽ ഉണ്ടായ വാതക ദുരന്തത്തിൽ രക്ഷാപ്രവർത്തനത്തിൽ കാര്യമായ പങ്കുവഹിച്ച റെയിൽവേ സ്റ്റേഷൻ, അതിലെ ജീവനക്കാർ (പ്രത്യേകിച്ചും സ്റ്റേഷൻ മാസ്റ്റർ ഗുലാം ദസ്തഗീർ), മന്ത്രാലയത്തിന്റെ ആജ്ഞ മറികടന്നുകൊണ്ട് രക്ഷാദൗത്യവുമായെത്തുന്ന റെയിൽവേയിലെ മറ്റു ജീവനക്കാർ എന്നിവരാണ് ചിത്രത്തിലെ കഥാപാത്രങ്ങളും പരിസരങ്ങളും.

 അഭിനേതാക്കൾ 

 സെൻട്രൽ റെയിൽവേ സോണിന്റെ ജനറൽ മാനേജർ രതി പാണ്ഡെ ആയി ആർ. മാധവൻ  വേഷമിടുന്നു.
 ഭോപ്പാൽ ജംഗ്ഷൻ റെയിൽവേ സ്റ്റേഷൻ മാസ്റ്റർ ഇഫ്തിഖാർ സിദ്ദീഖിയായി കെ.കെ. മേനോൻ
 പോലീസ് കോൺസ്റ്റബിൾ എന്ന വ്യാജേന സ്റ്റേഷനിലെത്തുന്ന ബൽവന്ത് യാദവ് എന്ന കൊള്ളക്കാരനായി   ദിവ്യേന്ദു ശർമ്മ.
 ലോക്കോപൈലറ്റ് ട്രെയിനിയായ ഇമാദ് റിയാസ് ആയി ബാബിൽ ഖാൻ
 ഫാക്ടറി ഉദ്യോഗസ്ഥൻ ഖമറുദ്ദീൻ ആയി ദിവ്യേന്ദു ഭട്ടാചാര്യ
 പത്രപ്രവർത്തകൻ ജഗ്‌മോഹൻ കുമാവത്ത് ആയി സണ്ണി ഹിന്ദുജ
 റെയിൽ മന്ത്രാലയ ഉദ്യോഗസ്ഥ രാജേശ്വരി ജാംഗ്ലേ ആയി ജൂഹി ചാവ്ല

 എപ്പിസോഡുകൾ 

 നിർമ്മാണം 
യാഷ് രാജ് ഫിലിംസിൽ അസിസ്റ്റന്റ് ഡയറക്ടറായിരുന്ന ശിവ് റവൈലിന്റെ സംവിധാനത്തിൽ പുറത്തിറങ്ങുന്ന ആദ്യ ചിത്രമാണ് ഈ പരമ്പര. യഷ് രാജ് ഫിലിംസിന്റെ ആദ്യ സ്ട്രീമിങ് ഫിക്ഷൻ പരമ്പരയാണ് ഇത്.

2021 ഡിസംബർ 1 ന് ചിത്രീകരണം ആരംഭിച്ച പരമ്പര 2022 മെയ് 11 ന് പൂർത്തിയായി.

2023 നവംബർ 18 ന് നെറ്റ്ഫ്ലിക്സിൽ ഈ പരമ്പര പുറത്തിറങ്ങി.

ഗ്യാസ് ചോർച്ച കേസിൽ ശിക്ഷിക്കപ്പെട്ട യൂണിയൻ കാർബൈഡ് ഇന്ത്യ ലിമിറ്റഡിലെ രണ്ട് മുൻ ജീവനക്കാർ സീരീസിന്റെ റിലീസ് തടയണമെന്ന് ആവശ്യപ്പെട്ട് ഒരു ഹർജി ഫയൽ ചെയ്തുവെങ്കിലും ബോംബെ ഹൈക്കോടതി അവരുടെ കേസ് തള്ളിക്കളയുകയായിരുന്നു.

 സ്വീകരണം 
പരമ്പര ഭൂരിഭാഗം നിരൂപകരുടെയും പ്രശംസ പിടിച്ചുപറ്റി. അർഹിക്കുന്ന ഗൗരവത്തിൽ തന്നെ വിഷയത്തെ പരമ്പര അവതരിപ്പിച്ചതായി അഭിപ്രായമുയർന്നിരുന്നു. അർഹിക്കുന്ന ആദരം ലഭിക്കാതെ പോയ ധീരരുടെ കഥയായും ചിത്രം കണക്കാക്കപ്പെടുന്നു. ഉപകഥകളുടെയും പശ്ചാത്തല കഥകളുടെയും ആധിക്യം കാരണം ഒരു സംഭ്രമകരമായ ഒരു ത്രില്ലർ ആവാൻ ചിത്രത്തിന് സാധിച്ചില്ലെന്നും നിരൂപിക്കപ്പെട്ടു. ബാബിൽ ഖാൻ, കെ.കെ. മേനോൻ എന്നിവരുടെ അഭിനയചാതുരി പ്രത്യേകം തന്നെ അഭിനന്ദിക്കപ്പെട്ടു.  

 അവലംബം 

 ബാഹ്യ ലിങ്കുകൾ 


 ദ റെയിൽവേ മെൻനെറ്റ്ഫ്ലിക്സിൽ